Predkladacia správa

V roku 2004 Slovenská republika akceptovala iniciatívu Medzinárodného trestného súdu pre bývalú Juhosláviu (MTTJ) na uzavretie Dohody medzi Slovenskou republikou a Organizáciou Spojených národov o výkone trestov uložených Medzinárodným trestným súdom pre bývalú Juhosláviu. Zainteresované orgány Slovenskej republiky následne vykonali analýzy právnych a faktických možností akceptovania výkonu rozsudkov uložených MTTJ na území Slovenskej republiky na základe vzorovej dohody, predloženej MTTJ, ako aj analýzy medzinárodných štandardov súvisiacich s podmienkami výkonu rozsudkov uložených týmto súdom. V auguste 2007 boli ukončené rokovania o návrhu textu tejto dohody so zástupcami MTTJ. 

	Predkladaný text dohody predstavuje v medzinárodnej zmluvnej praxi Slovenskej republiky prvý zmluvný nástroj, ktorý upravuje otázky výkonu trestov odňatia slobody niektorého z medzinárodných súdov na území  Slovenskej republiky a je vyjadrením aktívneho zapojenia sa Slovenskej republiky do osobitnej formy spolupráce v rámci Organizácie Spojených národov. Podobné dohody umožňujúce výkon trestov odňatia slobody uložených MTTJ majú v súčasnosti s Organizáciou Spojených národov uzavreté Belgicko, Dánsko, Fínsko, Francúzsko, Nórsko, Rakúsko, Švédsko, Španielsko, Taliansko a Veľká Británia. S Nemeckom boli uzavreté dohody na dva ad hoc prípady. V súčasnosti sa pripravuje ratifikácia dohody s Ukrajinou a predmetom rokovaní sú dohody s ďalšími tromi štátmi. Uzavretie dohody medzi Slovenskou republikou a Organizáciou Spojených národov je v súlade so zahraničnopolitickými záujmami Slovenskej republiky. 

	Obsahom dohody je právna úprava podmienok pre výkon trestov odňatia slobody uložených Medzinárodným trestným súdom pre bývalú Juhosláviu na území Slovenskej republiky, úprava postupov, styku, náležitostí žiadosti o prevzatie výkonu trestu a nákladov, podmienky podmienečného prepustenia, milosti, úprava zásady ne bis in idem, ako aj záväzok Slovenskej republiky  umožniť kontrolu podmienok výkonu trestu zo strany Medzinárodného výboru Červeného kríža. 

	Dohodu je na účely článku 7 ods. 4 Ústavy Slovenskej republiky možné charakterizovať ako “medzinárodnú zmluvu, na ktorej vykonanie je potrebný zákon”. Týmito zákonmi sú Trestný zákon (zákon č. 300/2005 Z. z.) a Trestný poriadok (zákon č. 301/2005 Z. z) v platnom znení. Pred ratifikáciou  tohto zmluvného dokumentu sa vyžaduje súhlas Národnej rady Slovenskej republiky. Zároveň je dohoda medzinárodnou zmluvou, ktorá má podľa § 478 Trestného poriadku prednosť pred 5. časťou Trestného poriadku.

	Dohoda má finančný dopad vo vzťahu k nákladom, ktoré vzniknú na území Slovenskej republiky výkonom trestov uložených MTTJ. Tieto náklady budú hradené z rozpočtu Generálneho riaditeľstva Zboru väzenskej a justičnej stráže. MTTJ hradí ostatné náklady týkajúce sa prekladu relevantných písomností do slovenského jazyka a náklady na prevoz odsúdenej osoby do a zo Slovenskej republiky. Ak by náklady na výkon trestu v Slovenskej republike narástli do výšky, s ohľadom na ktorú nebude ďalší výkon trestu možný, je daný dôvod na ukončenie výkonu trestu v zmysle špecifických ustanovení dohody (čl. 11 dohody). 

	Dohoda nemá žiadny ekonomický, environmentálny vplyv, ani vplyv na zamestnanosť a podnikateľské prostredie.